Dag Øistein Endsjø

Dag Øistein Endsjø (født 11. november 1968 i Ann Arbor, Michigan) er en norsk religionsforsker, samfunnsdebattant, skribent og menneskerettighetsaktivist. Han er professor i religionshistorie ved Universitetet i Oslo. Han var leder av Menneskerettsalliansen 2004-2013. Endsjø jobber bl.a. med seksualitet i religion og populærkultur og har vært pådriver for queer tenkning i Norge.

Som religionsforsker 
Som religionsforsker har Endsjø jobbet spesielt med felt som menneskerettigheter, kjønn, sex og religion, populærkultur, udødelighet, samt med antikkens religioner og tidlig kristendom. Som religionsforsker er han spesielt kjent for bøkene Sex og religion. Fra jomfruball til hellig homosex som er utgitt på ti språk, Det folk vil ha. Religion og populærkultur (skrevet sammen med Liv Ingeborg Lied), Greek resurrection beliefs and the success of Christianity, og for flere hundre mediebidrag om emner som sex og religion, religion og populærkultur, død og udødelighetsforestillinger. og religion og menneskerettigheter. Endsjø har tidligere vært redaktør for bokserien Pax Labyrint og medredaktør og medlem av redaksjonsrådet i flere tidsskrifter.

Som samfunnsdebattant og menneskerettighetsaktivist 
Som samfunnsdebattant har Endsjø vært spesielt opptatt av å trekke menneskerettighetene inn i den generelle norske likestillingsdebatten og for å dra paralleller mellom forskjellige diskrimineringsgrunnlag. Endsjø har bidratt til å få ulike likestillingsforkjempere, politikere og den allmenne offentligheten til å se mer helhetlig på diskriminering, gjennom bl.a. ulike mediautspill og lobbyvirksomhet og som lederkandidat for LLH i 2002 og 2004, leder av LLHs Menneskerettsutvalg 2004-2006, som initativtaker og leder av Menneskerettsalliansen fra oppstarten i 2004 frem til 2013, medlem av referansegruppen for Diskrimineringslovutvalget, og medlem av prosjektgruppen for EU-prosjektet «Nasjonal bevisstgjøring for å bekjempe diskriminering» i regi av Sosial- og helsedirektoratet. Mer konkret har han bidratt til at lovens diskrimineringsvern er blitt mer likt mellom de ulike diskrimineringsgrunnlagene i blant annet likestillings- og diskrimineringslovene, straffelovens bestemmelser om hatkriminalitet, ekteskapsloven og universitetsloven. 

Endsjø har spesielt påvirket likestillingskampen for homofile og kjønnsminoriteter ved å dreie den fra en minoritetstankegang til en generell debatt om menneskerettigheter og likestilling. Ifølge meningsmotstander Øivind Benestad, er han «en viktig ideolog i den norske homobevegelsen». Kim Friele og Knut Olav Åmås kalte Endsjø i 2010 for «10-årets homo», bl.a. «for å ha vært den aller første til å tenke offentlig om en felles ekteskapslov og for å fremme en felles antidiskrimineringstenkning».  

I januar 2003 fikk Endsjø medhold i en sak mot Norge i EFTA-domstolen om at øremerking av stillinger for bare det ene kjønn var diskriminerende.  

I juli 2013 førte hans kritikk av utenrikstjenestens implisitte godkjennelse av statlig menneskerettighetsbrudd mot norske Marte Dalelv ved å gi henne bare konsulær bistand da hun ble arrestert, siktet og dømt i Dubai i strid med menneskerettighetenes rett til privatliv, til at norske myndigheter snudde og utenriksminister Espen Barth Eide deretter brukte Endsjøs argumenter mot myndighetene i Dubai for å få Dalelv løslatt.

I 2013 fikk han formidlingsprisen ved Det humanistiske fakultet ved Universitetet i Bergen for å være «ein profilert samfunnsdebattant» og «ein usedvanleg inspirerande og provoserande formidlar.»

Melodi Grand Prix 
Endsjø deltok i Melodi Grand Prix 1994 som tekstforfatter og medlem av gruppen SubDiva med låten «Uimotståelig». Han har også skrevet en rekke artikler om Grand Prix og var blant annet en av de første til å drøfte politiske og religiøse perspektiver og homoperspektiver i sangkonkurransen.

Bibliografi 
 Bøker 
 Det folk vil ha. Religion og populærkultur (skrevet sammen med Liv Ingeborg Lied). Oslo: Universitetsforlaget 2011. ISBN 9788215017488 
 Sex og religion. Fra jomfruball til hellig homosex. Oslo: Universitetsforlaget 2009. ISBN 9788215013503. Boken er også utgitt på bulgarsk, engelsk, italiensk, kinesisk, makedonsk, polsk, portugisisk, serbisk, og svensk.
 Greek resurrection beliefs and the success of Christianity. New York: Palgrave Macmillan 2009. 
 Primordial landscapes, incorruptible bodies. New York: Peter Lang 2008. 
 Naturlig sex. Seksualitet og kjønn i den kristne antikken (redaktør sammen med Halvor Moxnes og Jostein Børtnes). Oslo: Gyldendal Akademisk 2002. 
 Lei av kjønn? Nær-kjønn-opplevelser og andre beretninger fra virkeligheten (redaktør sammen med Helge Svare). Oslo: Cappelen Akademisk Forlag 2001.

 Vitenskapelige artikler (utvalg)
 «Immortal bodies, Before Christ. Bodily continuity in ancient Greece and 1 Corinthians». Journal for the Study of the New Testament 30, 2008: 417-36. 
 «The queer periphery. Sexual deviancy and the cultural understanding of space» i Journal of Homosexuality, vol. 54, 2008: 9-20.
 «Funksjonshemmede og rangeringssamfunnet: Hva sier menneskerettighetene om å rangere diskrimineringsvernet etter diskrimineringsgrunnlag?» i Toril Heglum og Ann Kristin Krokan (red.) Med vitende og vilje. Om funksjonshemming, diskriminering og krenkelse. Oslo: Kommuneforlaget 2006: 70-82. 
 «Lesbian, gay, bisexual and transgender rights and the religious relativism of human rights». Human Rights Review, 6:2, 2005: 102-10. 
 «To control death. Sacrifice and space in classical Greece» i Religion, vol. 33/4, 2003: 323-340.
 «To lock up Eleusis. A question of liminal space» i Numen, vol. 47, 2000: 351-86.
 «Placing the Unplaceable. The Making of Apollonius’s Argonautic Geography» i Greek, Roman and Byzantine Studies. Vol 38. 1997: 373-85.

Referanser

Eksterne lenker  
 	
 
  Krig og fred og religion og sånn, Endsjøs blogg

Norske religionshistorikere
Norske professorer i religionshistorie
Forkjempere for LHBT-rettigheter
Deltakere i Melodi Grand Prix
Personer fra Ski kommune
Personer fra Ann Arbor
Norske aktivister